Document ID: 32013D0428

RÅDETS AFGØRELSE
af 9. august 2013
om forlængelse af gyldigheden af afgørelse 2012/96/EU
(2013/428/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde,
under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet den 23. juni 2000 i Cotonou (1) (»AVS-EF-partnerskabsaftalen«) og senest revideret i Ouagadougou i Burkina Faso den 22. juni 2010 (2), særlig artikel 96,
under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EF-partnerskabsaftalen (3), særlig artikel 3,
under henvisning til forslag fra Europa-Kommissionen, og
ud fra følgende betragtninger:
(1)
Ved afgørelse 2002/148/EF (4) blev konsultationerne med Republikken Zimbabwe i henhold til artikel 96, stk. 2, litra c), i AVS-EF-partnerskabsaftalen afsluttet, og der blev truffet relevante foranstaltninger, der begrænsede samarbejdet med Zimbabwe i henhold til artikel 96 i AVS-EF-partnerskabsaftalen (»relevante foranstaltninger«), som anført i bilaget til den afgørelse. Disse foranstaltninger er siden da blevet tilpasset, og anvendelsesperioden er blevet forlænget hvert år.
(2)
For at vise Unionens fortsatte vilje til den politiske proces i henhold til den globale politiske aftale besluttede Rådet den 7. august 2012 ved afgørelse 2012/470/EU (5) at forlænge gyldigheden af afgørelse 2012/96/EU (6) og at suspendere anvendelsen af de relevante foranstaltninger i en periode på 12 måneder.
(3)
Rådet bør revidere disse relevante foranstaltninger efter afholdelse af fredelige, gennemsigtige og troværdige valg i Zimbabwe i overensstemmelse med den globale politiske aftale. Gyldigheden af afgørelse 2012/96/EU bør derfor forlænges, mens de relevante foranstaltninger forbliver suspenderet.
(4)
Den Europæiske Union kan til enhver tid revidere denne afgørelse -
VEDTAGET DENNE AFGØRELSE:
Artikel 1
Gyldigheden af afgørelse 2012/96/EU og de relevante foranstaltninger heri forlænges hermed indtil den 20. februar 2014. Anvendelsen af de relevante foranstaltninger forbliver suspenderet.
De relevante foranstaltninger skal løbende revideres og anvendes igen, hvis situationen i Zimbabwe forværres alvorligt.
Sådanne foranstaltninger skal i alle tilfælde revideres seks måneder efter denne afgørelses ikrafttræden.
Artikel 2
Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende.
Udfærdiget i Bruxelles, den 9. august 2013.

Labels: 11
5
10
18
15